એટલે ‘પુત્રનાં લક્ષણ પારણામાંથી અને વહુનાં લક્ષણ બારણામાંથી’ એ જૂની કહેવતમાં ‘કલાકારનાં લક્ષણ કેમેરાની બારીમાંથી’ ઉમેરો કરવો પડે એવી એ ક્લિપ છે. તેથી ‘જુલી’ શ્રીદેવીની પ્રથમ હિન્દી ફિલ્મ એવી ‘વિકિપિડિઆ’ના આગમન અગાઉની પ્રચલિત માન્યતાને પણ એ ક્લિપ ખોટી પાડે છે. ‘જુલી’માં શ્રીદેવી હીરોઇન લક્ષ્મીની બહેનની ભૂમિકામાં હોવાથી સંવાદો નહીંવત હતા. પરંતુ, એક ક્રિશ્ચિયન યુવતિ અને હિન્દુ યુવાનની લવસ્ટોરી હોઇ જુલીના પરિવારનાં મોટાભાગનાં દ્દશ્યોમાં ઓમપ્રકાશ અને નાદીરાની સાથે શ્રીદેવીની હાજરી જરૂર હતી. તેથી રોલ લાંબો કહેવાય એવો હોવા છતાં તે ‘દો કલિયાં’ કે ‘ઘર ઘર કી કહાની’ અને ‘વારિસ’ની ‘બેબી સોનિયા’ જેવો નહોતો એમ કહી શકાય. ‘બેબી સોનિયા’ની ઓળખ આજની જનરેશનને ‘રણબીર કપૂરનાં મમ્મી’ તરીકે આપી શકાય અને અગાઉના પ્રેક્ષકો માટે તેમને ‘નીતુસિંગ’ કહીએ એટલું પૂરતું થાય. નીતુસિંગ અને રીશીકપૂરે તેમના જમાનામાં એક જોડી તરીકે મચાવેલી ધૂમ અને છેવટે લગ્ન સુધી પહોંચેલી તેમની લવસ્ટોરીની વળી આખી જુદી વાર્તા છે. પરંતુ, નીતુસિંગ અને શ્રીદેવીનું પણ, અમારી દૃષ્ટિએ, એક કનેક્શન છે.